LP’s in Engeland veroordeel ‘verdelende’ virus-paspoorteArgieffoto (Foto: hakan german/Pixabay) ŉ Groep Britse wetmakers het Vrydag ministers gewaarsku teen die instelling van “verdelende en diskriminerende” entstof-paspoorte ná eerste minister Boris Johnson sy ondersteuning aan die skema toegesê het. Die groep van meer as 70 LP’s, insluitend voormalige leiers van albei die groot partye, het gewaarsku dat entstof-paspoorte gebruik kan word “om individue toegang te verbied tot algemene dienste, ondernemings en poste”. Hulle het hul stem laat hoor ná Johnson Donderdag gesê het die dokumente sal “bruikbaar” wees en gesê het “daar gaan beslis ŉ wêreld wees waar internasionale reise van entstof-paspoorte gebruik gaan maak”. Die Daily Telegraph het Vrydag berig ŉ proeflopie met virus-paspoorte kan moontlik by byeenkomste plaasvind insluitend die FA Cup-eindstryd in Mei en die Wêreld Snoekerkampioenskap wat vandeesmaand begin. Keir Starmer, leier van die opposisie-Arbeidersparty, het gesê indien virussterftes en hospitaal-opnames baie daal, “sal die Britse instink teen entstof-paspoorte wees”. Die konsep het internasionaal ondersteuning geniet, veral van lande wat van toerisme afhanklik is, soos Griekeland. Die EU het ŉ digitale Europese entstof-paspoort voorgestel. Griekeland en Ciprus het reeds entstof-paspoorte – spesifiek vir reis na en van Israel waar meer as 55% van sy bevolking reeds ingeënt is. Denemarke sal van volgende week af mense toelaat om die haarkapper en skoonheidsalon te besoek indien hulle met ŉ slimfoon-app kan bewys dat hulle negatief getoets het, ingeënt is of onlangs van die virus herstel het. Die Verenigde Koninkryk het reeds meer as 31 miljoen mense, of meer as 45% van sy bevolking, ŉ enkele dosis van die entstof toegedien, die tweede hoogste persentasie in die wêreld naas Israel. Die land het ten doel om teen die einde van Julie alle eerste dosisse af te handel.